Okresná prokuratúra Veľký Krtíš 
Banícka 3, 990 80 Veľký Krtíš 	

Sp. zn. : Pv 22/13/6610	Veľký Krtíš, 11.1.2013
EEČ : 2-50-7-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Veľký Krtíš
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
v trestnej veci za prečin ublíženia na zdraví podľa § 157 ods. 1, 2 písm. a Tr. zák. , ktorého sa mal dopustiť obvinený na tom skutkovom základe, že:
-19.11.2006 v čase o 13.30 hodine viedol osobné motorové vozidlo značky Škoda Octawia, evidenčné číslo XXXXX smerom od obce XXXXX po vedľajšej ceste, kde na križovatke nedal prednosť v jazde z pravej strany po hlavnej ceste prichádzajúcemu osobnému motorovému vozidlu značky Škoda Fabia Combi, evidenčné číslo XXXXX, ktoré viedol inžinier XXXXX, narodený XXXXX následkom čoho došlo k zrážke vozidiel, pričom XXXXX utrpel zranenie zlomeninu ľavej kľúčnej kosti, ktoré zranenie si vyžiadalo liečbu a práceneschopnosť približne 5 týždňov, spolujazdkyňa XXXXX, narodená XXXXX utrpela zranenie obojstranné pomliaždenie hrudníka s dobou liečenia 5 - 7 dní, obvinený svojím konaním porušil ustanovenie § 19 odsek 1 zákona číslo 315/1996 Zbierky zákonov o premávke na pozemných komunikáciách v znení neskorších predpisov
lebo je trestné stíhanie neprípustné podľa § 9 odsek 1 písmeno g Trestného poriadku, pretože tak ustanovuje článok 72 odsek 1  Medzinárodnej zmluvy publikovanej v Zbierke zákonov číslo 63/1990 Zbierky zákonov medzi Československou socialistickou republikou a Maďarskou ľudovou republikou o právnej pomoci a úprave právnych vzťahov v občianskych, rodinných a trestných veciach podpísanej 28.03.1989 v Bratislave.
Odôvodnenie:
	Uznesením povereného príslušníka Okresného  dopravného inšpektorátu Policajného zboru XXXXX, spisovej  značky XXXXX zo dňa 19.11.2006 bolo podľa § 199 odsek 1 Trestného poriadku začaté trestné stíhanie a podľa § 206 odsek 1 Trestného poriadku vznesené obvinenie XXXXX za prečin ublíženia na zdraví podľa § 157 odsek 1, 2, písmeno a Trestného zákona  na tom skutkovom základe, ako je to uvedené vo výrokovej časti tohto uznesenia. 

	V trestnej veci proti obvinenému XXXXX vzhľadom k tomu, že sa jednalo o občana Maďarska po ukončení vyšetrovania bolo dňa 19.03.2007 prerušené trestné stíhanie proti obvinenému a cestou Generálnej prokuratúry Slovenskej republiky  bola do Maďarska predložená žiadosť o prevzatie trestného stíhania obvineného XXXXX. 

	Generálna prokuratúra Maďarska svojím rozhodnutím číslo NF5088/2007/2-I zo dňa 12.10.2007 prevzala trestné stíhanie a spisy zaslala prokuratúre VI a VII obvodu v Budapešti. Po vykonanom vyšetrovaní maďarskými orgánmi činnými v trestnom konaní vydala prokuratúra okolia Buda 1 rozhodnutie  dňa 21.03.2012 číslo 731/2012/2, ktorým podľa § 190 odsek 1, písmeno j Trestného poriadku Maďarska pozastavila trestné stíhanie obvineného XXXXX XXXXX a zároveň mu podľa § 71 odsek 1 Trestného poriadku Maďarska  bolo uložené pokarhanie. Uvedené rozhodnutie nadobudlo právoplatnosť 01.06.2012. 

	Dňa 09.11.2012 po obdržaní správy o výsledku trestného konania v Maďarsku vyšetrovateľ uznesením číslo XXXXX zo dňa 09.11.2012 podľa § 228 odsek 5 Trestného poriadku pokračoval v trestnom stíhaní obvineného XXXXX a predložil na tunajšiu okresnú prokuratúru  vyšetrovací spis s návrhom na zastavenie trestného stíhania podľa § 215 odsek 1, písmeno d Trestného poriadku s použitím § 9, písmeno g Trestného poriadku s poukazom na článok 72 odsek 1 Medzinárodnej zmluvy publikovanej v Zbierke zákonov číslo 63/1990 Zbierky zákonov medzi Československou socialistickou republikou a Maďarskou ľudovou republikou o právnej pomoci a úprave právnych vzťahov v občianskych, rodinných a trestných veciach podpísanej 28.03.1989 v Bratislave.

	Podľa § 215 odsek 1, písm. d Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por. 

	Podľa § 9 odsek 1, písmeno g Trestného poriadku trestné stíhanie nemožno začať a ak už bolo začaté nemožno v ňom pokračovať a musí byť zastavené, ak tak ustanovuje  Medzinárodná zmluva. 

Podľa článku 72 odsek 1 Medzinárodnej zmluvy publikovanej v Zbierke zákonov číslo 63/1990 Zbierky zákonov medzi Československou socialistickou republikou a Maďarskou ľudovou republikou o právnej pomoci a úprave právnych vzťahov v občianskych, rodinných a trestných veciach podpísanej 28.03.1989 v Bratislave, ak podľa článku 68 tejto Zmluvy bola podaná žiadosť o prevzatie trestného stíhania, nemôže sa po právoplatnosti konečného rozhodnutia orgánu dožiadanej zmluvnej strany začať trestné stíhanie pred orgánmi dožadujúcej zmluvnej strany a ak bolo začaté musí byť zastavené. 

	Uznesenie o pozastavení trestného stíhania a uložení pokuty prokuratúry okolia Buda číslo 731/2012 zo dňa 21.03.2012 podľa oznámenia Maďarskej prokuratúry nadobudlo právoplatnosť 01.06.2012 a tým dňom bola na základe horecitovanej medzinárodnej zmluvy vytvorená na území Slovenskej republiky prekážka, ktorá bráni trestnému stíhaniu obvineného XXXXX.  

	Vzhľadom k tomu, že boli splnené všetky podmienky v zmysle § 215 odsek 1, písmeno d Trestného poriadku, § 9 písmeno g Trestného poriadku a článku 72 odsek 1 Medzinárodnej zmluvy publikovanej v Zbierke zákonov číslo 63/1990 Zbierky zákonov medzi Československou socialistickou republikou a Maďarskou ľudovou republikou o právnej pomoci a úprave právnych vzťahov v občianskych, rodinných a trestných veciach podpísanej 28.03.1989 v Bratislave bolo na mieste trestné stíhanie proti obvinenému XXXXX zastaviť. 

	Vzhľadom k horeuvedeným skutočnostiam som rozhodol tak, ako je to uvedené vo výrokovej časti tohto uznesenia a trestné stíhanie obvineného XXXXX som podľa § 215 odsek 1 písmeno d Trestného poriadku  s použitím § 9 odsek 1 písmeno g Trestného poriadku zastavil. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriel Geško
prokurátor